CELEX: 
Language: lt
Date: 2020-07-14 00:00:00
Title: KOMISIJOS DELEGUOTASIS REGLAMENTAS (ES) …/... kuriuo Europos Parlamento ir Tarybos Reglamentas (ES) Nr. 648/2012 papildomas nuostatomis dėl mokesčių, kuriuos Europos vertybinių popierių ir rinkų institucija taiko trečiosiose šalyse įsteigtoms pagrindinėms sandorio šalims

EUROPOS
                              KOMISIJA

                                                        Briuselis, 2020 07 14
                                                        C(2020) 4891 final

                  KOMISIJOS DELEGUOTASIS REGLAMENTAS (ES) …/...

                                           2020 07 14

       kuriuo Europos Parlamento ir Tarybos Reglamentas (ES) Nr. 648/2012 papildomas
     nuostatomis dėl mokesčių, kuriuos Europos vertybinių popierių ir rinkų institucija taiko
                   trečiosiose šalyse įsteigtoms pagrindinėms sandorio šalims

                                      (Tekstas svarbus EEE)

LT                                                                                              LT
 ---pagebreak---                                  AIŠKINAMASIS MEMORANDUMAS

     1.       DELEGUOTOJO AKTO BENDROSIOS APLINKYBĖS
     Reglamentas (ES) 2019/2099, kuriuo iš dalies keičiamas Reglamentas (ES) Nr. 648/2012 dėl
     ne biržos išvestinių finansinių priemonių, pagrindinių sandorio šalių ir sandorių duomenų
     saugyklų1 (Europos rinkos infrastruktūros reglamentas, ERIR), Europos Sąjungos
     oficialiajame leidinyje paskelbtas 2019 m. gruodžio 12 d.2
     Kalbant apie trečiųjų šalių pagrindines sandorio šalis, svarbiausias ERIR pakeitimų tikslas –
     užtikrinti patikimesnę ir veiksmingesnę trečiosiose šalyse įsteigtų pagrindinių sandorio šalių,
     teikiančių paslaugas Sąjungoje, priežiūrą, įskaitant svarbesnį Europos vertybinių popierių ir
     rinkų institucijos (ESMA) vaidmenį ir papildomas užduotis. Įsteigtas Pagrindinių sandorio
     šalių priežiūros komitetas, kuris rengs sprendimus, kuriuos turi priimti ESMA priežiūros
     taryba, o naujas organas – Trečiųjų šalių pagrindinių sandorio šalių kolegija užtikrins, kad visi
     atitinkami Sąjungos suinteresuotieji subjektai būtų tinkamai informuojami ir įtraukiami. Be
     to, Reglamentu (ES) 2019/2099 trečiųjų šalių pagrindinėms sandorio šalims nustatoma dviejų
     lygių sistema, pagal kurią pagrindinės sandorio šalys, kurios yra sisteminės svarbos Sąjungos
     arba vienos ar kelių jos valstybių narių finansiniam stabilumui (toliau – 2 lygio pagrindinės
     sandorio šalys), privalo laikytis ERIR reikalavimų ir jas turi prižiūrėti ESMA. Gali būti
     laikoma, kad 2 lygio pagrindinės sandorio šalys, įsteigtos trečiosiose šalyse, kuriose taikomi
     palyginami reikalavimai, atitinka ERIR reikalavimus, jei jos laikosi savo šalies taisyklių
     (toliau – palyginamų reikalavimų laikymasis). Trečiųjų šalių pagrindinėms sandorio šalims,
     kurios nėra sisteminės svarbos (toliau – 1 lygio pagrindinės sandorio šalys), bus leidžiama,
     kaip ir dabar, teikti tarpuskaitos paslaugas Sąjungoje, jei jos laikosi savo šalies taisyklių,
     kurios Komisijos įgyvendinimo aktu paskelbtos lygiavertėmis, tačiau bus periodiškai
     atliekama jų sisteminės svarbos peržiūra.
     Kaip nustatyta ERIR 25d straipsnyje, siekiant padengti visas patirtas išlaidas, susijusias su
     pripažinimu ir užduočių trečiųjų šalių pagrindinių sandorio šalių atžvilgiu vykdymu, trečiųjų
     šalių pagrindinėms sandorio šalims ESMA turėtų taikyti mokesčius.
     ERIR 25d straipsniu Komisijai suteikiami įgaliojimai priimti deleguotąjį aktą, kuriame būtų
     išsamiai nustatomos mokesčių rūšys, dalykai, už kuriuos reikia mokėti mokesčius, mokesčių
     suma ir būdas, kaip mokesčius turi mokėti trečiųjų šalių pagrindinės sandorio šalys,
     pateikusios paraišką dėl pripažinimo, ir pripažintos trečiųjų šalių pagrindinės sandorio šalys.
     Deleguotasis aktas turi būti priimtas pagal ERIR 82 straipsnį ir Sutarties dėl Europos
     Sąjungos veikimo 290 straipsnį.

     2.       KONSULTACIJOS PRIEŠ PRIIMANT AKTĄ
     Procedūriniai aspektai
     2019 m. gegužės 3 d. Komisija paprašė ESMA pateikti nuomonę (toliau – technines
     rekomendacijas) dėl pagal ERIR 25d straipsnio 3 dalį priimtino Komisijos deleguotojo akto,
     kuriame būtų išsamiai nustatomi trečiųjų šalių pagrindinių sandorio šalių mokėtini mokesčiai.
     2019 m. liepos 29 d. – gegužės 29 d. ESMA surengė viešas konsultacijas dėl techninių
     rekomendacijų projekto. 9 konsultacijų respondentai pateikė viešus atsiliepimus, kiti
     respondentai atsakė konfidencialiai. Nekonfidencialūs konsultacijų atsakymai skelbiami

     1
            OL L 201, 2012 7 27, p. 1.
     2
            OL L 322, 2019 12 12, p. 1.

LT                                                  1                                                    LT
 ---pagebreak---      ESMA interneto svetainėje3. 2019 m. lapkričio 11 d. ESMA pateikė technines rekomendacijas
     Komisijai.
     2019 m. spalio 21 d. dėl šio deleguotojo akto preliminaraus turinio Komisija konsultavosi su
     Europos vertybinių popierių komiteto ekspertų grupe (EVPKEG). EVPKEG sudaro valstybių
     narių, Europos Centrinio Banko, Europos Parlamento Ekonomikos ir pinigų politikos
     komiteto sekretoriato ir ESMA atstovai.
     Pagal Geresnio reglamentavimo gaires deleguotojo akto projektas 2020 m. birželio 11 d. –
     liepos 9 d. keturias savaites buvo skelbiamas geresnio reglamentavimo portale viešai
     kviečiant teikti grįžtamąją informaciją. Gauti 2 atsiliepimai. Šiuos atsiliepimus galima rasti
     Komisijos interneto svetainėje4. Be to, ESMA taip pat pateikė papildomų techninių pastabų.
     Suinteresuotųjų subjektų nuomonės
     Po minėtųjų konsultacijų ir ad hoc pateiktų pastabų Komisija sulaukė įvairių nuomonių dėl
     deleguotojo akto turinio. Dažnai išsakyta nuomonė, kad reikia užtikrinti, kad mokesčiai būtų
     proporcingi atliktoms užduotims ir pagrindinių sandorio šalių apyvartai, kad jie būtų
     nuspėjami ir skaidrūs bei pagrįsti.
     Poreikis užtikrinti, kad mokesčiai būtų proporcingi atliktoms užduotims ir pagrindinių
     sandorio šalių apyvartai
     Dauguma suinteresuotųjų subjektų pritarė tokiai mokesčių struktūrai, kurią sudaro bazinis
     pripažinimo mokestis, kurį turi mokėti visos trečiųjų šalių pagrindinės sandorio šalys, kurios
     kreipiasi dėl pripažinimo, papildomas pripažinimo mokestis, taikytinas 2 lygio pagrindinėms
     sandorio šalims, atskiras mokestis už 2 lygio pagrindinių sandorio šalių pateiktą prašymą
     įvertinti, ar laikomasi palyginamų reikalavimų, su galimybe sumažinti pripažinimo mokestį ir
     pritaikyti nuolaidą metiniam mokesčiui, taip pat diferencijuoti 1 lygio pagrindinėms sandorio
     šalims ir 2 lygio pagrindinėms sandorio šalims taikytini metiniai mokesčiai. Daugelis
     suinteresuotųjų subjektų taip pat sutiko, kad pagrindinės sandorio šalys, kurios tampa 2 lygio
     pagrindinėmis sandorio šalimis, turėtų sumokėti papildomą mokestį, atitinkantį 1 ir 2 lygio
     pagrindinėms sandorio šalims taikomų mokesčių skirtumą. Suinteresuotieji subjektai taip pat
     pritarė principui, kad metiniai mokesčiai pripažinimo metais būtų apskaičiuojami
     proporcingai laikotarpiui, likusiam iki kalendorinių metų pabaigos.
     Nors kai kurie suinteresuotieji subjektai laikėsi nuomonės, kad 1 lygio pagrindinėms sandorio
     šalims taikytinas 50 000 EUR pripažinimo mokestis ir 50 000 EUR metinis mokestis yra
     priimtini, kiti manė, kad mokesčiai per dideli ir teigė, kad jie gali tapti kliūtimi mažesnėms
     pagrindinėms sandorio šalims patekti į rinką. Kiti teigė, kad pripažinimo mokesčio dydis
     turėtų priklausyti nuo paraiškos dėl pripažinimo tikslo, t. y. nuo to, ar pagrindinė sandorio
     šalis ketina siūlyti tarpuskaitos paslaugas Sąjungoje, ar teikia paraišką tik tam, kad jai pagal
     Kapitalo reikalavimų reglamentą5 būtų taikomas lengvatinis režimas. Apskritai
     suinteresuotieji subjektai teigė, kad mokesčiai turėtų būti proporcingi ESMA, kaip
     priimančiosios šalies priežiūros institucijos, o ne pagrindinės priežiūros institucijos,
     vaidmeniui. Kai kurie suinteresuotieji subjektai teigė, kad mokesčiai turėtų būti suderinti su
     mokesčiais, taikomais pagrindinėms sandorio šalims trečiosiose šalyse arba valstybėse narėse.
     Dėl ERIR reikalavimo, kad mokesčiai turėtų būti proporcingi pagrindinių sandorio šalių
     apyvartai, atsakymai buvo nevienareikšmiai. Kai kurie suinteresuotieji subjektai pritarė tam,

     3
            https://www.esma.europa.eu/press-news/consultations/esma-fees-third-country-ccps-under-emir-22
     4
            https://ec.europa.eu/info/law/better-regulation/have-your-say/initiatives/12446-Fees-to-be-charged-to-
            third-country-central-counterparties
     5
            OL L 176, 2013 6 27, p. 1.

LT                                                        2                                                          LT
 ---pagebreak---      kad išlaidos būtų vienodai paskirstytos 2 lygio pagrindinėms sandorio šalims, teigdami, kad
     apyvarta nebūtinai atspindi būtinas priežiūros pastangas. Kiti teigė, kad negalima nepaisyti
     ERIR 25d straipsnyje nustatyto reikalavimo dėl apyvartos. Viena vertus, kai kurie
     suinteresuotieji subjektai pasisakė už tai, kad reikia atsižvelgti į apyvartą, susijusią su
     tarpuskaitos paslaugomis, teikiamomis Sąjungos tarpuskaitos nariams ar sandorio šalims arba
     finansinėms priemonėms Sąjungos valiutomis. Kita vertus, kiti suinteresuotieji subjektai
     atkreipė dėmesį į sudėtingumą ir administracinę naštą, susijusius su informacijos, reikalingos
     apyvartai, susijusiai su tarpuskaitos paslaugomis Sąjungoje arba Sąjungos valiutomis,
     įvertinti, rinkimu ir tvarkymu, nors ji ir netiksliai atspindi pagrindinių sandorio šalių dydį.
     Dauguma suinteresuotųjų subjektų pritarė metinio mokesčio nuolaidai, taikomai 2 lygio
     pagrindinėms sandorio šalims, kurios, kaip pripažinta, laikosi palyginamų reikalavimų, ir
     pasisakė už diferencijuotos nuolaidos taikymą atsižvelgiant į palyginamų reikalavimų
     laikymosi mastą, tačiau vienas suinteresuotasis subjektas atkreipė dėmesį į riziką, kad gali
     būti iškraipytos vienodos veiklos sąlygos.
     Dauguma suinteresuotųjų subjektų griežtai prieštaravo tam, kad būtų nustatytas specialus
     mokestis už pripažinimo panaikinimą. Tačiau suinteresuotieji subjektai iš esmės sutiko, kad,
     atsiėmus paraišką, pripažinimo mokesčiai nebūtų kompensuojami, bent jau ne visa jų suma.
     Poreikis užtikrinti mokesčių nuspėjamumą
     Suinteresuotieji subjektai teigė, kad pripažinimo mokesčius reikėtų mokėti po to, kai būtų
     nustatytas pagrindinės sandorio šalies lygis – pripažinimo metu arba dalimis, kai pasiekiami
     konkretūs iš anksto nustatyti orientyrai. Suinteresuotieji subjektai pritarė pasiūlymui, kad
     metiniai mokesčiai būtų mokami iki kalendorinių metų, su kuriais jie susiję, pradžios arba
     vėliausiai pirmąjį tų metų ketvirtį. Tuo pačiu metu keli suinteresuotieji subjektai pabrėžė
     nuspėjamumo poreikį, o kai kurie suinteresuotieji subjektai pabrėžė, kad metiniai mokesčiai
     turi būti nustatyti pakankamai iš anksto, kad pagrindinės sandorio šalys galėtų juos įtraukti į
     savo biudžetą. Kai kurie suinteresuotieji subjektai taip pat teigė, kad mokesčiai turėtų būti
     renkami tik įsigaliojus deleguotiesiems aktams, kuriais ESMA leidžiama nustatyti pagrindinių
     sandorio šalių lygį ir jas pripažinti pagal Reglamente (ES) 2019/2099 nustatytą sistemą. Keli
     suinteresuotieji subjektai pasisakė už tai, kad pripažinimo mokesčių neturėtų mokėti tos
     pagrindinės sandorio šalys, kurias ESMA jau buvo pripažinusi tuo metu, kai įsigaliojo
     Reglamentas (ES) 2019/2099.
     Poreikis užtikrinti mokesčių skaidrumą ir pagrįstumą
     Daugelis suinteresuotųjų subjektų norėtų didesnio ESMA išlaidų bei išteklių, reikalingų jos
     užduotims atlikti, skaidrumo ir pagrindimo. Kai kurie suinteresuotieji subjektai taip pat
     prieštaravo principui, kad ESMA būtų finansuojama pagrindinių sandorio šalių mokamais
     mokesčiais, teigdami, kad kyla interesų konfliktas nustatant, ar trečiųjų šalių pagrindinės
     sandorio šalys yra 2 lygio, ir taip siekiant išplėsti savo išteklius ir veiklą, susijusią tiek su
     trečiųjų šalių pagrindinėmis sandorio šalimis, tiek su Sąjungoje įsteigtomis pagrindinėmis
     sandorio šalimis.

     3.       POVEIKIO VERTINIMAS
     Komisija turi išsamiai nustatyti mokesčių rūšis, dalykus, už kuriuos reikia mokėti mokesčius,
     mokesčių sumą ir būdą, kaip mokesčius turi mokėti trečiųjų šalių pagrindinės sandorio šalys,
     kurios kreipiasi dėl pripažinimo, ir kurios jau yra pripažintos. Pagal 25d straipsnį mokesčiai
     turėtų būti proporcingi pagrindinių sandorio šalių apyvartai ir jais turėtų būti padengiamos
     visos ESMA patirtos išlaidos, susijusios su pripažinimu ir jos užduočių trečiųjų šalių
     pagrindinių sandorio šalių atžvilgiu vykdymu pagal ERIR.

LT                                                  3                                                    LT
 ---pagebreak---      Komisijos svarstymai
     Komisija visapusiškai apsvarstė visas gautas pastabas, įskaitant ESMA pateiktas technines
     rekomendacijas ir ESMA surengtų viešų konsultacijų atsakymus, iš EVPKEG gautą
     grįžtamąją informaciją, taip pat kitą suinteresuotųjų subjektų Komisijai pateiktą informaciją.
     Tuo remdamasi Komisija siūlo pagal ERIR 25d straipsnio 3 dalį priimti šį deleguotąjį aktą,
     kuriame būtų išsamiai nustatytos mokesčių rūšys, dalykai, už kuriuos reikia mokėti
     mokesčius, mokesčių sumos ir būdas, kaip mokesčius turi mokėti trečiųjų šalių pagrindinės
     sandorio šalys.
     Siekiant padidinti mokesčių proporcingumą ir nuspėjamumą, šiuo deleguotuoju aktu tam
     tikrais aspektais nukrypstama nuo ESMA techninių rekomendacijų: pripažinimo mokesčiai
     apskritai yra mažesni, nes išlaidos, susijusios su palyginamų reikalavimų laikymusi, bus
     padengtos iš papildomo pripažinimo mokesčio, taikomo 2 lygio pagrindinėms sandorio
     šalims; dėl palyginamų reikalavimų laikymosi 2 lygio pagrindinės sandorio šalies metiniams
     mokesčiams nuolaida taikoma nebus, nes ESMA išlieka atsakinga už nuolatinę 2 lygio
     pagrindinės sandorio šalies priežiūrą, neatsižvelgiant į tai, ar pripažinta, kad ji laikosi
     palyginamų reikalavimų, ar ne; 1 lygio pagrindinės sandorio šalies metiniai mokesčiai bus
     nustatomi kasmet, remiantis ESMA veikla grindžiamu biudžetu, o nustatant 2 lygio
     pagrindinės sandorio šalies metinius mokesčius bus atsižvelgiama į pagrindinių sandorio šalių
     apyvartą.
     ESMA techninėse rekomendacijose atidžiai įvertinamas įvairių joje aptartų galimybių
     poveikis. Atsižvelgdama į šias aplinkybes ir į tai, kad Komisijos siūlomi nuokrypiai iš esmės
     turėtų sumažinti trečiųjų šalių pagrindinėms sandorio šalims tenkančią administracinę naštą ir
     išlaidas, palyginti su ESMA techninėmis rekomendacijomis, Komisija atskiro poveikio
     vertinimo neparengė. Vis dėlto šiame ir 3.2 skirsnyje vertinamas teigiamas ir neigiamas
     Komisijos padarytų pakeitimų poveikis ir analizuojamos siūlomų priemonių sąnaudos ir
     nauda.
     Kiekybiniai sąnaudų ir naudos duomenys yra riboti ir dėl jų konfidencialaus pobūdžio ne
     visada gali būti atskleisti. Per viešas konsultacijas ESMA paprašė pateikti kiekybinius
     duomenis, tačiau grįžtamosios informacijos gauta labai nedaug. Bet kuriuo atveju skirtumai
     tarp trečiųjų šalių pagrindinių sandorio šalių yra tokie, kad su pakeitimais susijusios sąnaudos
     ir nauda labai skirsis, pvz., priklausomai nuo to, kiek informacijos jau yra viešai prieinama
     arba kokia informacija jau pateikta ESMA, arba nuo trečiosios šalies pagrindinės sandorio
     šalies dydžio ir sudėtingumo.
     Proporcingumo principas
     Mokesčiai turėtų būti grindžiami ESMA išlaidomis ir užduotimis, o tai šiuo deleguotuoju aktu
     užtikrinama keliais būdais.
     Pirma, Komisija siūlo diferencijuotus mokesčius 1 ir 2 lygio pagrindinėms sandorio šalims.
     Tai atspindi skirtingas ESMA užduotis, taigi ir išlaidas, susijusias su 1 ir 2 lygio
     pagrindinėmis sandorio šalimis. Pavyzdžiui, nors ESMA turės patikrinti ir 1, ir 2 lygio
     pagrindinių sandorio šalių, kurios kreipiasi dėl pripažinimo, paraiškų išsamumą, rengti
     sprendimus ir įvertinti sisteminę svarbą, dėl atitikties papildomiems pripažinimo
     reikalavimams, nustatytiems ERIR 25 straipsnio 2b dalyje, vertinimo ir prašymų įvertinti, ar
     laikomasi palyginamų reikalavimų, susidarys papildomų išlaidų, susijusių su 2 lygio
     pagrindinėmis sandorio šalimis. Be to, visų pripažintų trečiųjų šalių pagrindinių sandorio šalių
     atveju kai kurios su 1 ir 2 lygio pagrindinėmis sandorio šalimis susijusios užduotys bus tokios
     pačios (periodinė lygio nustatymo peržiūra, bendradarbiavimo susitarimai su trečiųjų šalių
     priežiūros institucijomis, reguliavimo ir priežiūros pokyčių trečiosiose šalyse stebėsena),

LT                                                  4                                                   LT
 ---pagebreak---      tačiau 2 lygio pagrindinių sandorio šalių atžvilgiu ESMA turės papildomą užduotį – nuolatos
     prižiūrėti, kaip jos laikosi Reglamento (ES) Nr. 648/2012 16 straipsnyje ir IV bei V
     antraštinėse dalyse nustatytų reikalavimų, be kita ko, tikrindama palyginamų reikalavimų
     laikymąsi, jei buvo pripažinta, kad jų laikomasi. Valstybės narės EVPKEG pritarė
     diferencijuotų mokesčių taikymo metodui. Alternatyva, kurią siūlo kai kurie suinteresuotieji
     subjektai, t. y. kad visos pagrindinės sandorio šalys vienodai prisidėtų prie ESMA išlaidų,
     atrodytų netinkama, nes 1 lygio pagrindinės sandorio šalys, kurios rečiau yra sisteminės
     svarbos ES ir jos valstybėms narėms, padengtų didesnes išlaidas, patiriamas dėl 2 lygio
     pagrindinių sandorio šalių, kurios yra sisteminės svarbos Sąjungai arba vienai ar daugiau jos
     valstybių narių, pripažinimo ir priežiūros.
     Antra, Komisija siūlo paprastą mokesčių struktūrą, užtikrindama, kad įvairių rūšių mokesčių
     liktų tik tiek, kiek tikrai būtina. Atsižvelgiant į ERIR nustatytą teisinį reikalavimą, tą
     mokesčių struktūrą turėtų sudaryti tik pripažinimo mokesčiai ir metiniai mokesčiai.
     Komisija mano, kad pripažinimo mokesčiai turėtų padengti administracines pripažinimo
     išlaidas (pvz., bylų tvarkymo) ir lygio nustatymo išlaidas, o 2 lygio pagrindinių sandorio šalių
     atveju – ERIR 25 straipsnio 2b dalyje nustatytų pripažinimo reikalavimų ir palyginamų
     reikalavimų laikymosi, jei dėl jų kreipiamasi pripažinimo metu, vertinimo išlaidas.
     Bazinius pripažinimo mokesčius turėtų mokėti visos pagrindinės sandorio šalys, kreipdamosi
     dėl pripažinimo. Jie turėtų atspindėti pagrindines administracines užduotis, kurias ESMA turi
     atlikti vertindama trečiosios šalies pagrindinės sandorio šalies prašymą dėl pripažinimo. Jie
     taip pat turėtų atspindėti tai, kad ESMA turi rinkti ir analizuoti trečiųjų šalių pagrindinių
     sandorio šalių pateiktą informaciją, kad nustatytų, ar jos yra 1, ar 2 lygio.
     Be bazinio pripažinimo mokesčio, 2 lygio pagrindinės sandorio šalys turėtų sumokėti
     papildomą pripažinimo mokestį. Tą papildomą pripažinimo mokestį taip pat turėtų mokėti
     pripažintos pagrindinės sandorio šalys, kurios 2 lygio pagrindinėmis sandorio šalimis tapo po
     pirminio pripažintų pagrindinių sandorio šalių lygio nustatymo įsigaliojus Reglamentui (ES)
     2019/2099 arba po vėlesnės periodinės peržiūros. Šis mokestis atspindi tai, kad ESMA turi
     surinkti ir išanalizuoti papildomą informaciją apie 2 lygio pagrindines sandorio šalis, ir apima
     išlaidas, susijusias su palyginamų reikalavimų laikymosi vertinimu. Palyginamų reikalavimų
     laikymosi vertinimo įtraukimas į pripažinimo mokestį suteikia keletą privalumų, pavyzdžiui,
     paprastumą (tikimasi, kad beveik visos 2 lygio pagrindinės sandorio šalys prašys įvertinti, ar
     jos laikosi palyginamų reikalavimų, nes tai joms naudinga) ir didelę sinergiją vertinant
     pripažinimo reikalavimus (visų pirma tais atvejais, kai yra tam tikrų sąlygų) ir palyginamų
     reikalavimų laikymąsi.
     Metinius mokesčius taip pat turėtų mokėti visos trečiųjų šalių pagrindinės sandorio šalys.
     Tačiau 1 lygio ir 2 lygio pagrindinėms sandorio šalims taikytinas mokestis turėtų skirtis.
     ESMA metiniai mokesčiai bus grindžiami jos darbo programa ir numatomomis išlaidomis,
     todėl bus proporcingi jos veiklos lygiui. Išlaidos, susijusios su palyginamų reikalavimų
     laikymosi vertinimu po pripažinimo, turėtų būti padengiamos metiniais mokesčiais. Tikimasi,
     kad tokie prašymai bus išimtiniai, nes labai tikėtina, kad pagrindinės sandorio šalys,
     kreipdamosi dėl pripažinimo, kreipsis ir dėl palyginamų reikalavimų laikymosi, nes jis
     naudingas 2 lygio pagrindinėms sandorio šalims. Be to, bet kokių galimų nuolaidų sąvoka yra
     klaidinanti, nes pagal ERIR ESMA išlieka atsakinga už nuolatinę priežiūrą, ar pagrindinė
     sandorio šalis laikosi pripažinimo reikalavimų, neatsižvelgiant į tai, ar pripažinta, kad ji
     laikosi palyginamų reikalavimų, ar ne.
     Galiausiai, kiek tai susiję su metiniais mokesčiais pripažinimo metais, Komisija siūlo tuos
     metinius mokesčius apskaičiuoti kaip bazinių ir papildomų pripažinimo mokesčių, taikomų 1
     ir 2 lygio pagrindinėms sandorio šalims, dalį.

LT                                                  5                                                   LT
 ---pagebreak---      Apyvartai proporcingi mokesčiai
     ERIR 25d straipsnyje reikalaujama, kad trečiųjų šalių pagrindinėms sandorio šalims taikomi
     mokesčiai būtų proporcingi apyvartai.
     Siekiant, kad šio reikalavimo būtų laikomasi proporcingai, reikia atsižvelgti į keletą aspektų.
     Viena vertus, trečiųjų šalių pagrindinės sandorio šalys patiria išlaidų kasmet teikdamos
     svarbią ir su kitų trečiųjų šalių pagrindinių sandorio šalių pateikta informacija palyginamą
     informaciją apie apyvartą. Taigi, taikant ERIR, mokestis iš esmės turėtų tiksliai atspindėti
     trečiųjų šalių pagrindinių sandorio šalių dydį, neužkraunant nepagrįstos naštos pagrindinėms
     sandorio šalims teikti informaciją arba ESMA – ją analizuoti. Tai, kaip mokestis atspindi
     apyvartą, taip pat turėtų būti palyginama tarp trečiųjų šalių pagrindinių sandorio šalių ir turi
     būti atsižvelgiama į faktą, kad tokios pagrindinės sandorio šalys yra įsteigtos skirtingose
     jurisdikcijose, kurių apskaitos praktika taip pat gali skirtis.
     Šiuo atžvilgiu galima atsižvelgti į kelis skirtingus apyvartos rodiklius: pasaulines ir bendras
     pagrindinės sandorio šalies pajamas iš visų jos verslo linijų; pasaulines pagrindinės sandorio
     šalies pajamas iš tarpuskaitos paslaugų arba pagrindinės sandorio šalies pajamas iš
     tarpuskaitos paslaugų, gautas Sąjungoje, arba susijusias su finansinėmis priemonėmis
     Sąjungos valiutomis. Pasaulines ir bendras pajamas turėtų būti pakankamai paprasta rasti,
     pvz., metinėse ataskaitose. Nepaisant to, gali būti per daug netikslu atsižvelgti į bendras
     pajamas, nes jos galėtų apimti pajamas iš kitų nei tarpuskaita verslo linijų, priklausomai nuo
     pagrindinės sandorio šalies organizacinės struktūros. Šiuo atžvilgiu, taikant ERIR, būtų
     tinkamiau lyginti pagrindinių sandorio šalių pajamas iš tarpuskaitos paslaugų apskritai (pvz.,
     narystės mokesčius ir tarpuskaitos mokesčius, atėmus sandorio sąnaudas).
     Pajamų iš tarpuskaitos paslaugų, gautų Sąjungoje, arba susijusių su finansinėmis priemonėmis
     Sąjungos valiutomis, vertinimas taip pat galėtų būti tinkamas kriterijus apyvartai atspindėti.
     Tačiau tokia informacija nėra lengvai prieinama. Trečiųjų šalių pagrindinėms sandorio šalims
     galėtų tekti didelė administracinė našta teikti tokią informaciją standartizuotu būdu, o ESMA
     – ją analizuoti. Todėl Komisija siūlo lyginti pasaulines pagrindinių sandorio šalių pajamas iš
     tarpuskaitos paslaugų – tai būtų tinkamas pakaitinis rodiklis, norint, kad apyvarta atsispindėtų
     trečiųjų šalių pagrindinių sandorio šalių mokėtinuose mokesčiuose. Siekdama supaprastinti ir
     sumažinti ataskaitų teikimo naštą, Komisija siūlo atsižvelgti į pagrindinės sandorio šalies
     paskutinių ataskaitinių metų pajamas, nepaisant to, kad ataskaitiniai metai ir apskaitos
     standartai skirtingose pagrindinėse sandorio šalyse gali skirtis. Atitinkama informacija turėtų
     būti lengvai prieinama pagrindinėms sandorio šalims ir galbūt netgi viešai skelbiama metinėse
     ataskaitose.
     Siekdama dar labiau standartizuoti trečiųjų šalių pagrindinių sandorio šalių palyginimą ir
     padidinti nuspėjamumą, Komisija siūlo nustatyti intervalus, pagal kuriuos 2 lygio
     pagrindinėms sandorio šalims būtų taikomas toks pat mokestis. Tokiu būdu mokesčiai galėtų
     veiksmingai atspindėti pagrindinių sandorio šalių apyvartą, o dėl netobulo apyvartos
     palyginimo nebūtų imamas nepagrįstas mokestis.
     Metinės užduotys, susijusios su pripažintomis 1 ir 2 lygio pagrindinėmis sandorio šalimis,
     labai skiriasi. ESMA užduotys, susijusios su 2 lygio pagrindinėmis sandorio šalimis, yra
     didesnės ir sudėtingesnės, o jos užduotys, susijusios su 1 lygio pagrindinėmis sandorio
     šalimis, bus palyginti standartizuotos visų 1 lygio pagrindinių sandorio šalių atžvilgiu,
     neatsižvelgiant į jų dydį. Todėl 1 lygio pagrindinėms sandorio šalims taikomuose metiniuose
     mokesčiuose apyvarta neturėtų atsispindėti tokiu pat būdu kaip metiniuose mokesčiuose,
     taikomuose 2 lygio pagrindinėms sandorio šalims. Tikimasi, kad 1 lygio pagrindinėms
     sandorio šalims taikomi metiniai mokesčiai bus gerokai mažesni nei 2 lygio pagrindinėms

LT                                                  6                                                   LT
 ---pagebreak---      sandorio šalims taikomi mokesčiai ir taip bus atsižvelgta į mažesnę 1 lygio pagrindinių
     sandorio šalių apyvartą.
     Be to, kadangi tikimasi, kad 1 lygio pagrindinių sandorio šalių bus daugiau nei 2 lygio
     pagrindinių sandorio šalių, ESMA ir trečiųjų šalių pagrindinėms sandorio šalims tenkanti
     administracinė našta bus geriau atspindėta, jei apyvarta bus aiškiai naudojama tik 2 lygio
     pagrindinėms sandorio šalims taikomiems mokesčiams apskaičiuoti.
     Todėl Komisija mano, kad tikslinga 1 lygio pagrindinėms sandorio šalims nustatyti vienodą
     metinį mokestį, kuris atspindėtų ESMA išlaidas, susijusias su 1 lygio pagrindinių sandorio
     šalių veikla ir vienodai paskirstytas visoms pripažintoms 1 lygio pagrindinėms sandorio
     šalims.
     Komisija mano, kad 2 lygio pagrindinių sandorio šalių metiniai mokesčiai turėtų būti aiškiai
     proporcingi pagrindinių sandorio šalių apyvartai ir atspindėti tikėtinas ESMA išlaidas,
     susijusias su 2 lygio pagrindinėmis sandorio šalimis. Siekiant paprastumo ir kuo labiau
     sumažinti galimo palyginamumo trūkumo poveikį, 2 lygio pagrindinės sandorio šalys turėtų
     būti suskirstytos į dvi plačias grupes pagal jų pasaulinę apyvartą, sukauptą teikiant
     tarpuskaitos paslaugas. Tai pačiai grupei priklausančioms pagrindinėms sandorio šalims būtų
     taikomas toks pats metinis mokestis, tačiau, užuot išlaidas vienodai paskirsčius visoms
     trečiųjų šalių pagrindinėms sandorio šalims, apatinei intervalo daliai priklausančioms
     pagrindinėms sandorio šalims būtų priskirtas 1,0 apyvartos koeficientas, o viršutinei intervalo
     daliai priklausančioms pagrindinėms sandorio šalims – 1,2 apyvartos koeficientas.
     Nuspėjamumas
     Suinteresuotieji subjektai pasisakė už tai, kad mokesčiai turėtų, (1) kiek tai įmanoma, būti
     nuspėjami trečiųjų šalių pagrindinėms sandorio šalims ir (2) neturėtų būti taikomi atgaline
     data.
     Kalbant apie pripažinimo mokesčius, užduotis ir darbą iš esmės galima numatyti. Todėl
     pripažinimo mokesčiai (t. y. tiek bazinis pripažinimo mokestis, tiek papildomas 2 lygio
     pagrindinių sandorio šalių mokamas pripažinimo mokestis) turėtų būti nustatyti
     deleguotajame akte, remiantis ankstesne ESMA patirtimi ir lūkesčiais, nurodytais jos darbo
     programoje ir veikla grindžiamame biudžete. Taip trečiųjų šalių pagrindinėms sandorio šalims
     būtų užtikrinamas nuspėjamumas.
     Kalbant apie metinius mokesčius, reikėtų rasti pusiausvyrą tarp tokio paties nuspėjamumo
     lygio užtikrinimo ir užtikrinimo, kad mokesčiai atspindėtų ESMA metinių užduočių vykdymo
     išlaidas (pvz., bendradarbiavimo susitarimų su trečiųjų šalių priežiūros institucijomis
     vykdymas, reguliavimo ir priežiūros pokyčių stebėsena, lygio nustatymo peržiūra, nuolatinė 2
     lygio pagrindinių sandorio šalių priežiūra). Remiantis sandorių duomenų saugykloms ir
     kredito reitingų agentūroms taikomu metodu ir siekiant, kad mokestis atspindėtų ESMA
     patirtas išlaidas, metiniai mokesčiai turėtų būti nustatomi kasmet, remiantis ESMA darbo
     programa ir veikla grindžiamu biudžetu. Šis metodas turėtų būti taikomas ir 1, ir 2 lygio
     pagrindinėms sandorio šalims. Įgyvendinus kai kurių respondentų pateiktus pasiūlymus
     deleguotajame akte nustatyti 1 lygio pagrindinėms sandorio šalims taikytinus metinius
     mokesčius, o 2 lygio pagrindinėms sandorio šalims – kintamus metinius mokesčius, kiltų
     rizika, kad 2 lygio pagrindinės sandorio šalys galimai kryžmiškai subsidijuos mažesnius 1
     lygio pagrindinėms sandorio šalims taikomus mokesčius (ir atvirkščiai). To galima išvengti,
     jei ir 1, ir 2 lygio pagrindinėms sandorio šalims taikytini metiniai mokesčiai būtų nustatomi
     kasmet, remiantis ESMA darbo programa ir biudžetu.
     Metinių mokesčių nustatymo procedūra yra skaidri ir nuspėjama. ESMA savo metinę darbo
     programą kartu su numatomomis išlaidomis ir biudžeto projektu pateikia kiekvienų metų

LT                                                 7                                                   LT
 ---pagebreak---      rugsėjo mėn. Tai leidžia susidaryti pirminį vaizdą apie mokesčių dydį. Patvirtintas biudžetas
     skelbiamas ESMA interneto svetainėje ir Europos Sąjungos oficialiajame leidinyje
     kalendorinių metų, su kuriais jis susijęs, pradžioje. ESMA debetinius dokumentus su nurodyta
     metinio mokesčio suma trečiųjų šalių pagrindinėms sandorio šalims turės išsiųsti likus 30
     kalendorinių dienų iki mokėjimo termino pabaigos.
     Mokesčių skaidrumas ir pagrįstumas
     ERIR 25d straipsnyje reikalaujama, kad trečiųjų šalių pagrindinėms sandorio šalims ESMA
     taikytų mokesčius visoms jos patirtoms išlaidoms, susijusioms su pripažinimu ir jos užduočių
     trečiųjų šalių pagrindinių sandorio šalių atžvilgiu vykdymu pagal ERIR, padengti. Tačiau
     mokesčiai turėtų apsiriboti išlaidomis, patirtomis dėl trečiųjų šalių pagrindinių sandorio šalių,
     ir neturėtų padengti išlaidų, susijusių su užduotimis, vykdomomis Sąjungoje įsteigtų
     pagrindinių sandorio šalių atžvilgiu, kurios bus padengtos nacionalinių valdžios institucijų
     įnašais ir Sąjungos subsidijomis. Be to, ESMA biudžetas rengiamas atsižvelgiant į numatomą
     veiklos, susijusios su 1 ir 2 lygio pagrindinėmis sandorio šalimis, lygį ateinančiais metais.
     Kitaip tariant, mokesčiai taikomi tikėtinoms ESMA išlaidoms padengti, o ne veiklai plėsti.
     ESMA yra valdžios institucija, todėl jai taikomas aukščiausias tikrinimo lygis. Jos biudžeto
     auditą kasmet atlieka Europos Audito Rūmai.
     Mokesčiai taip pat turėtų būti kruopščiai kalibruojami, kad būtų išvengta struktūrinio biudžeto
     disbalanso – deficito ar pertekliaus. Nors tikimasi, kad ESMA padarys išvadas ateičiai ir
     perkalibruos savo biudžetą tais atvejais, kai deficitas arba perteklius kartojasi arba yra didelis,
     papildomi mokesčiai deficitui padengti nerenkami, o perteklius negrąžinamas.
     Suinteresuotieji subjektai taip pat paprašė, kad mokesčiai būtų panašesni į kitų reguliavimo ir
     priežiūros institucijų taikomus mokesčius. Kanados, Honkongo, Australijos ir Singapūro
     valdžios institucijos šalies ir užsienio pagrindinėms sandorio šalims taiko įvairaus dydžio
     mokesčius. Jungtinėje Karalystėje jos pagrindinėms sandorio šalims taikomi leidimo išdavimo
     mokesčiai svyruoja nuo maždaug 5 500 EUR iki 330 000 EUR. Sąjungoje Švedijos valdžios
     institucijos šalies pagrindinėms sandorio šalims taiko leidimo išdavimo mokesčius, kurie
     svyruoja nuo maždaug 6 300 EUR iki 820 000 EUR, o Vokietijos, Ispanijos, Graikijos ir
     Lenkijos valdžios institucijos taip pat taiko leidimo išdavimo mokesčius šalies pagrindinėms
     sandorio šalims (nuo 4 500 EUR iki 150 000 EUR, priklausomai nuo institucijos). Kitų
     valstybių narių valdžios institucijos leidimo išdavimo mokesčio netaiko. Bet kuriuo atveju šie
     skaičiai taip pat atspindi skirtingus skirtingų įstaigų finansavimo modelius (pvz., Europoje
     dažniau taikomi mokesčiais pagrįsti finansavimo modeliai) ir skirtingą požiūrį į rizikos
     priežiūrą ir administracines bei priežiūros išlaidas. Remiantis Komisijos turima informacija,
     šiame deleguotajame akte nustatytas mokesčių dydis nebūtų beprecedentis6.
     3.1. Sąnaudų ir naudos analizė
     ESMA patirs išlaidų, susijusių su pripažinimu ir jos užduočių trečiųjų šalių pagrindinių
     sandorio šalių atžvilgiu vykdymu pagal ERIR. ERIR reikalaujama, kad ESMA taikytų
     mokesčius trečiųjų šalių pagrindinėms sandorio šalims toms išlaidoms padengti. Mokesčiai
     turėtų būti proporcingi pagrindinių sandorio šalių apyvartai.
     Komisija, remdamasi ESMA pateikta informacija, įvertino galimą atitinkamo darbo krūvį ir
     įvairias pagrindines prielaidas. Komisija taip pat išsamiai peržiūrėjo ESMA išlaidų sąmatas,
     kuriomis grindžiamos jos techninės rekomendacijos.

     6
            ESMA techninės rekomendacijos, https://www.esma.europa.eu/sites/default/files/library/esma70-151-
            2650_final_report_on_ta_on_emir_2_2_ccp_fees.pdf

LT                                                      8                                                       LT
 ---pagebreak---      Metodika
     Apsvarstytos 3 išlaidų kategorijos: specialios kintamosios išlaidos, paskirstytos kintamosios
     išlaidos ir pastoviosios išlaidos.
            Specialios kintamosios išlaidos (etato ekvivalentai kiekvienai pagrindinei sandorio
             šaliai) susijusios su konkrečiomis kiekvienos trečiosios šalies pagrindinės sandorio
             šalies atžvilgiu atliekamomis užduotimis (pvz., paraiškos dėl pripažinimo išsamumo
             peržiūra);
            paskirstytos kintamosios išlaidos (etato ekvivalentai kiekvienai pagrindinei
             sandorio šaliai) susijusios su konkrečiomis užduotimis, kurias ESMA turi atlikti visų
             toje pačioje jurisdikcijoje veikiančių trečiųjų šalių pagrindinių sandorio šalių
             atžvilgiu (pvz., bendradarbiavimo susitarimų su trečiosios šalies institucija
             sudarymas), ir
            pastoviosios išlaidos, susijusios su tokiais aspektais kaip investicijos į konkrečius IT
             patobulinimus, skirtus visoms trečiųjų šalių pagrindinėms sandorio šalims, bei jų
             įgyvendinimas ir Pagrindinių sandorio šalių priežiūros komiteto, įskaitant pirmininką
             ir du nepriklausomus narius, išlaidos. Tos išlaidos apskaičiuojamos ir vėliau
             paskirstomos kiekvienai pagrindinei sandorio šaliai.
     Siekiant nustatyti bazinių ir papildomų pripažinimo mokesčių dydį, atliekant skaičiavimus
     remiamasi standartinėmis vidutinėmis išlaidomis vienam etato ekvivalentui7, kurios sudaro
     172 125 EUR laikinojo darbuotojo ir 95 620 EUR į ESMA komandiruoto valstybės narės
     nacionalinio eksperto atveju. Standartines vidutines išlaidas sudaro atidėjiniai atlyginimams ir
     kitoms išmokoms, pensijų ir sveikatos priežiūros įmokoms, taip pat kitos išlaidos, būtinos
     atitinkamo darbuotojo pareigoms vykdyti (infrastruktūros administravimo paslaugos,
     mokymas, komandiruotės, pastatų nuoma ir priežiūra, IT sistemos ir (arba) įranga); be to,
     atsižvelgiama į valstybių narių nacionalinius ekspertus, komandiruotus į ESMA. Pridėtinės
     išlaidos turi būti pridėtos prie vidutinių išlaidų vienam etato ekvivalentui. Apskaičiuota, kad
     Pagrindinių sandorio šalių priežiūros komiteto pirmininko ir nepriklausomų narių išlaidos
     sudaro apie 1 mln. EUR per metus ir dalį jų turėtų padengti trečiųjų šalių pagrindinių sandorio
     šalių mokami mokesčiai. Be to, bus daug investuojama į specialią IT priemonę, kad būtų
     galima perimti naujus įgaliojimus, susijusius su trečiųjų šalių pagrindinėmis sandorio šalimis.
     Šiame deleguotajame akte siūlomi mokesčių dydžiai grindžiami keliomis pagrindinėmis
     prielaidomis dėl išlaidų, kurios atitinka ESMA techninėse rekomendacijose nurodytas
     prielaidas, visų pirma:
            dėl trečiųjų šalių pagrindinių sandorio šalių, kurios kreipsis dėl pripažinimo ir bus
             pripažintos pagal ERIR 2.2 ir bus priskirtos prie 1 arba 2 lygio, skaičiaus. Siekdama
             patikrinti šią prielaidą, Komisija parengė kelis skirtingus scenarijus, pagal kuriuos
             skirtingas pagrindinių sandorio šalių skaičius buvo priskirtas prie 1 arba 2 lygio; vis
             dėlto bendras poveikis mokesčių dydžiui buvo nežymus;
            pastoviosios išlaidos paskirstomos vienodai: kiekvienos 1 lygio pagrindinės sandorio
             šalies ir kiekvienos 2 lygio pagrindinės sandorio šalies išlaidos atitinkamais metais
             yra tokios pačios ir
            Pagrindinių sandorio šalių priežiūros komitetas daugiausia laiko skirs trečiųjų šalių
             pagrindinėms sandorio šalims (pripažinimui, lygio nustatymui ir po to priežiūrai),
     7
            2020 m. galiojantys standartinių vidutinių išlaidų vienam etato ekvivalentui dydžiai, naudojami
            apskaičiuojant Europos Komisijos tiesiogines išlaidas.

LT                                                    9                                                       LT
 ---pagebreak---              todėl didelė dalis pirmininko ir nepriklausomų narių išlaidų turėtų būti paskirstyta
             trečiųjų šalių pagrindinėms sandorio šalims.
     Pripažinimo mokesčiai
     Komisija apskaičiavo, kad paraiškų dėl pripažinimo tvarkymo išlaidos (paraiškos išsamumo
     vertinimo, prireikus papildomos informacijos prašymo ir sprendimo rengimo) ir išlaidos,
     susijusios su trečiųjų šalių pagrindinių sandorio šalių lygio nustatymu, būtų maždaug
     50 000 EUR. Remiantis Komisijos skaičiavimais, atliktais remiantis pirmiau aprašytomis
     išlaidomis, tai atitinka maždaug 2 etato ekvivalentus pusantro mėnesio laikotarpiui, taip pat
     pastoviųjų išlaidų paskirstymą.
     Dėl 2 lygio pagrindinių sandorio šalių paraiškų dėl pripažinimo atsiras papildomų išlaidų
     (prašymas pateikti papildomos informacijos) ir daugiau darbo (konsultavimasis su trečiųjų
     šalių institucijomis, emisijos centriniais bankais, papildomų pripažinimo reikalavimų
     vertinimas, įskaitant tai, kaip pagrindinės sandorio šalys laikosi Reglamento (ES)
     Nr. 648/2012 16 straipsnio ir IV bei V antraštinių dalių, prašymų įvertinti, ar laikomasi
     palyginamų reikalavimų, vertinimas), o Pagrindinių sandorio šalių priežiūros komitetas
     veikloje dalyvaus aktyviau. Numatoma, kad papildomos išlaidos sudarys 360 000 EUR. Tai
     atitinka maždaug 2 etato ekvivalentus (per metus), taip pat pastoviųjų išlaidų, taip pat ir
     Pagrindinių sandorio šalių priežiūros komiteto, paskirstymą. Ši suma, inter alia, atspindi
     paprastesnį ir proporcingesnį požiūrį į palyginamų reikalavimų laikymąsi.
     Todėl Komisija siūlo 50 000 EUR bazinį pripažinimo mokestį taikyti visoms trečiųjų šalių
     pagrindinėms sandorio šalims, kurios kreipiasi dėl pripažinimo, o 2 lygio pagrindinėms
     sandorio šalims taikyti papildomą 360 000 EUR pripažinimo mokestį.
     Metiniai mokesčiai
     Komisija siūlo, kad ir 1, ir 2 lygio pagrindinėms sandorio šalims taikytini metiniai mokesčiai
     būtų nustatomi kasmet, remiantis ESMA metine darbo programa ir biudžetu.
     ESMA biudžetas grindžiamas kiekvienos veiklos rūšies išlaidomis. Biudžete nurodomos
     išlaidos, susijusios su etato ekvivalentų, reikalingų ESMA užduotims vykdyti, skaičiumi,
     susijusios logistikos, IT, ryšių ir bendrosios išlaidos, taip pat pastoviosios išlaidos. Europos
     Audito Rūmai atlieka auditą, ar biudžetas vykdomas tinkamai. Todėl tokiu pagrindu
     nustačius metinius mokesčius būtų užtikrinama, kad išlaidos būtų skaidrios, o mokesčiai būtų
     suderinti su ESMA išlaidomis.
     1 ir 2 lygio pagrindinėms sandorio šalims taikytini metiniai mokesčiai turėtų padengti:
            nuolatinę veiklą, pavyzdžiui, nuolatinę trečiųjų šalių pagrindinių sandorio šalių
             priežiūrą, bendradarbiavimą su trečiųjų šalių institucijomis ir reguliavimo bei
             priežiūros pokyčių trečiosiose šalyse stebėseną;
            periodinę veiklą, pavyzdžiui, reguliarią pagrindinių sandorio šalių lygio nustatymo
             peržiūrą (kaip reikalaujama ERIR) ir vertinimus, kurių reikalaujama veiklos ar
             paslaugų išplėtimo atveju;
            pastoviųjų išlaidų paskirstymą (IT, Pagrindinių sandorio šalių priežiūros komiteto).
     Komisija apskaičiavo, kad 1 lygio pagrindinių sandorio šalių bendras metinis mokestis sudaro
     maždaug 50 000 EUR vienai pagrindinei sandorio šaliai. Tai atitinka techninėse
     rekomendacijose ESMA pateiktus įverčius. Vis dėlto svarbu pabrėžti, kad tai ne fiksuota
     metinė suma, o suma, susijusi su užduotimis ir išlaidomis, siejamomis su 1 lygio
     pagrindinėmis sandorio šalimis. Todėl 1 lygio pagrindinių sandorio šalių metiniai mokesčiai
     laikui bėgant svyruos.

LT                                                 10                                                   LT
 ---pagebreak---      2 lygio pagrindinių sandorio šalių atveju Komisija daro prielaidą, kad ESMA atliekamos
     priežiūros užduotys bus tokios pačios, neatsižvelgiant į tai, ar pripažinta, kad jos laikosi
     palyginamų reikalavimų, ar ne. Siekiant atspindėti apyvartą, 2 lygio pagrindinės sandorio
     šalys bus suskirstytos į dvi grupes.
     Tikėtina, kad pagrindinės sandorio šalys savo išlaidas skirtingu mastu ir skirtingais būdais
     perkels savo tarpuskaitos nariams ir klientams, ir bet kuriuo atveju tą sumą turėtų
     kompensuoti nauda, gaunama dėl prieigos prie Sąjungos tarpuskaitos narių ir prekybos vietų,
     ir lengvatinio režimo pagal Kapitalo reikalavimų reglamentą.
     3.2. Proporcingumo principas
     Šiuo reglamentu nustatomi mokesčiai, kuriuos turi mokėti trečiųjų šalių pagrindinės sandorio
     šalys, nurodant mokesčių rūšis, dalykus, už kuriuos reikia mokėti mokesčius, mokesčių sumas
     ir jų mokėjimo būdus. Mokesčių paskirtis – visiškai padengti ESMA išlaidas, susijusias su
     pripažinimu ir jos užduočių trečiųjų šalių pagrindinių sandorio šalių atžvilgiu vykdymu pagal
     ERIR. Mokesčiai turėtų būti kruopščiai kalibruojami, kad būtų padengtos visos ESMA
     išlaidos ir nesusidarytų biudžeto perteklius ar deficitas. Nors mokesčiai turėtų būti
     proporcingi pagrindinių sandorio šalių apyvartai, jų mokėjimas neturėtų užkrauti nepagrįstos
     naštos trečiųjų šalių pagrindinėms sandorio šalims arba ESMA. Šiame deleguotajame akte
     nustatyti mokesčiai atitinka tuos tikslus, todėl yra proporcingi.
     Atsižvelgiant į tai, kas išdėstyta pirmiau, šiuo deleguotuoju aktu užtikrinamas proporcingas
     ERIR taikymas, taigi atsižvelgiama į proporcingumo principą.
     3.3. Subsidiarumo principas
     Šiuo deleguotuoju aktu nustatomi mokesčiai, kuriuos ESMA turėtų taikyti trečiųjų šalių
     pagrindinėms sandorio šalims, kad padengtų savo išlaidas, susijusias su užduočių tokių
     pagrindinių sandorio šalių atžvilgiu vykdymu pagal ERIR. Valstybės narės negali imtis
     veiksmų, kad nustatytų mokesčius, kuriuos ESMA turėtų taikyti trečiųjų šalių pagrindinėms
     sandorio šalims. Šis deleguotasis aktas papildo ERIR, kartu juo laikomasi proporcingumo
     principo, kaip nurodyta pirmiau, taigi jis atitinka subsidiarumo principą.

     4.      DELEGUOTOJO AKTO TEISINIAI ASPEKTAI
     Siūlomo deleguotojo reglamento I skyriuje nustatytos trečiųjų šalių pagrindinių sandorio šalių
     mokėtinų mokesčių rūšys:
            1 straipsnyje nurodomi vienkartiniai baziniai pripažinimo mokesčiai, taikomi visoms
             trečiųjų šalių pagrindinėms sandorio šalims, kurios kreipiasi dėl pripažinimo,
             nepriklausomai nuo jų sisteminės svarbos Sąjungai ar jos valstybėms narėms (1
             dalis), taip pat papildomi vienkartiniai pripažinimo mokesčiai, taikomi sisteminės
             svarbos trečiųjų šalių pagrindinėms sandorio šalims, siekiant padengti papildomas
             tokių paraiškų tvarkymo išlaidas (2 dalis).
            2 straipsnyje nurodoma, kaip nustatyti pripažintų trečiųjų šalių pagrindinių sandorio
             šalių mokėtinus metinius mokesčius atsižvelgiant į pagrindinių sandorio šalių
             sisteminę svarbą ir remiantis numatomomis ESMA išlaidomis ir jos veikla
             grindžiamu biudžetu.
            3 straipsnyje nurodoma, kaip apskaičiuoti trečiųjų šalių pagrindinių sandorio šalių
             mokėtinus (sumažintus) metinius mokesčius tais metais, kuriais jos yra pripažintos.
            4 straipsnyje nurodoma, kaip atsižvelgti į sisteminės svarbos pagrindinių sandorio
             šalių apyvartą nustatant joms taikytinus metinius mokesčius.

LT                                                11                                                  LT
 ---pagebreak---      II skyriuje nustatyta mokėjimo tvarka ir mokesčių nekompensavimo principas, visų pirma:
            5 straipsnyje nurodoma bendra mokėjimo tvarka: mokėjimai turi būti atliekami
             eurais, o pavėluoto mokėjimo atveju turi būti skiriamos baudos.
            6 straipsnyje nurodoma pripažinimo mokesčių mokėjimo tvarka ir tai, kad jie turi
             būti sumokėti prieš ESMA atliekant vertinimą, ar yra įvykdyti pripažinimo
             reikalavimai, ir jie nėra kompensuojami.
            7 straipsnyje nurodoma metinių mokesčių mokėjimo tvarka ir tai, kad jie turi būti
             sumokėti iki kalendorinių metų, su kuriais jie susiję, pradžios, ir jie nėra
             kompensuojami.
     III skyriuje nustatomos pereinamojo laikotarpio ir baigiamosios nuostatos:
            8 straipsnyje nurodoma trečiųjų šalių pagrindinių sandorio šalių, kurios kreipėsi dėl
             pripažinimo prieš įsigaliojant deleguotajam aktui, pripažinimo mokesčių mokėjimo
             tvarka.
            9 straipsnyje nurodomi pagrindinių sandorio šalių, pripažintų prieš įsigaliojant
             Reglamentui (ES) 2019/2099, kuriuo iš dalies keičiamas ERIR, mokėtini tarpiniai
             metiniai mokesčiai.
            10 straipsnyje nustatyta deleguotojo akto įsigaliojimo data.

LT                                                12                                                 LT
 ---pagebreak---                    KOMISIJOS DELEGUOTASIS REGLAMENTAS (ES) …/...

                                               2020 07 14

       kuriuo Europos Parlamento ir Tarybos Reglamentas (ES) Nr. 648/2012 papildomas
     nuostatomis dėl mokesčių, kuriuos Europos vertybinių popierių ir rinkų institucija taiko
                   trečiosiose šalyse įsteigtoms pagrindinėms sandorio šalims

                                         (Tekstas svarbus EEE)

     EUROPOS KOMISIJA,
     atsižvelgdama į Sutartį dėl Europos Sąjungos veikimo,
     atsižvelgdama į 2012 m. liepos 4 d. Europos Parlamento ir Tarybos reglamentą (ES)
     Nr. 648/2012 dėl ne biržos išvestinių finansinių priemonių, pagrindinių sandorio šalių ir
     sandorių duomenų saugyklų8, ypač į jo 25d straipsnio 3 dalį,
     kadangi:
     (1)    Reglamento (ES) Nr. 648/2012 25d straipsnyje reikalaujama, kad Europos vertybinių
            popierių ir rinkų institucija (toliau – ESMA) trečiųjų šalių pagrindinėms sandorio
            šalims taikytų mokesčius, susijusius su paraiškomis dėl pripažinimo pagal to
            reglamento 25 straipsnį, ir metinius mokesčius, susijusius su jos užduočių pripažintų
            trečiųjų šalių pagrindinių sandorio šalių atžvilgiu vykdymu pagal tą reglamentą.
            Reglamento (ES) Nr. 648/2012 25d straipsnio 2 dalyje reikalaujama, kad tokie
            mokesčiai būtų proporcingi atitinkamos pagrindinės sandorio šalies apyvartai ir jais
            turėtų būti padengiamos visos ESMA patirtos išlaidos, susijusios su pripažinimu ir jos
            užduočių trečiųjų šalių pagrindinių sandorio šalių atžvilgiu vykdymu pagal tą
            reglamentą;
     (2)    trečiųjų šalių pagrindinėms sandorio šalims turėtų būti taikomi mokesčiai, susiję su
            paraiškomis dėl pripažinimo (toliau – pripažinimo mokesčiai), kad būtų padengtos
            ESMA išlaidos, susijusios su paraiškų dėl pripažinimo tvarkymu, įskaitant išlaidas,
            susijusias su patikrinimu, ar paraiškos yra išsamios, prašymu pateikti papildomos
            informacijos, sprendimų rengimu, taip pat išlaidas, susijusias su trečiųjų šalių
            pagrindinių sandorio šalių sisteminės svarbos vertinimu (toliau – lygio nustatymas).
            Dėl pagrindinių sandorio šalių, kurios yra arba tikėtina, kad gali tapti sisteminės
            svarbos Sąjungos arba vienos ar kelių jos valstybių narių finansiniam stabilumui, ir
            kurias ESMA pripažino pagal Reglamento (ES) Nr. 648/2012 25 straipsnio 2b dalį
            (toliau – 2 lygio pagrindinės sandorio šalys), ESMA patiria papildomų išlaidų. Šias
            papildomas išlaidas ESMA patiria vertindama, ar laikomasi Reglamento (ES)
            Nr. 648/2012 25 straipsnio 2b dalyje nustatytų pripažinimo sąlygų ir ar gali būti
            laikoma, kad pagrindinė sandorio šalis, kuri laikosi taikytinos trečiosios šalies teisinės
            sistemos, atitinka Reglamento (ES) Nr. 648/2012 16 straipsnyje ir IV bei V
            antraštinėse dalyse nustatytus reikalavimus (toliau – palyginamų reikalavimų
            laikymasis). Todėl su 2 lygio pagrindinių sandorio šalių pateiktomis paraiškomis
            susijusios išlaidos bus didesnės nei su trečiųjų šalių pagrindinių sandorio šalių, kurios
     8
            OL L 201, 2012 7 27, p. 1.

LT                                                 13                                                    LT
 ---pagebreak---            nelaikomos sisteminės svarbos arba nėra tikėtina, kad jos gali tapti sisteminės svarbos
           Sąjungos arba vienos ar kelių jos valstybių narių finansiniam stabilumui (toliau – 1
           lygio pagrindinės sandorio šalys), pateiktomis paraiškomis susijusios išlaidos;
     (3)   nors bazinis pripažinimo mokestis turėtų būti taikomas visoms trečiųjų šalių
           pagrindinėms sandorio šalims, kurios kreipiasi dėl pripažinimo pagal Reglamento (ES)
           Nr. 648/2012 25 straipsnį, 2 lygio pagrindinėms sandorio šalims turėtų būti taikomas
           papildomas mokestis papildomoms išlaidoms, kurias ESMA patiria dėl paraiškos
           nagrinėjimo proceso, padengti. Papildomas pripažinimo mokestis taip pat turėtų būti
           taikomas jau pripažintoms pagrindinėms sandorio šalims, kai ESMA, atlikusi jų
           sisteminės svarbos peržiūrą pagal Reglamento (ES) Nr. 648/2012 25 straipsnio 5 dalį
           arba 89 straipsnio 3c dalį, pirmą kartą nusprendžia, ar jos turi būti priskirtos prie 2
           lygio pagrindinių sandorio šalių;
     (4)   pripažintoms trečiųjų šalių pagrindinėms sandorio šalims taip pat turi būti taikomi
           metiniai mokesčiai ESMA išlaidoms, patiriamoms vykdant su tokiomis pagrindinėmis
           sandorio šalimis susijusias užduotis pagal Reglamentą (ES) Nr. 648/2012, padengti.
           Tiek 1, tiek 2 lygio pagrindinių sandorio šalių atveju tos užduotys apima periodinę
           pagrindinių sandorio šalių sisteminės svarbos peržiūrą pagal Reglamento (ES)
           Nr. 648/2012 25 straipsnio 5 dalį, bendradarbiavimo susitarimų su trečiųjų šalių
           institucijomis vykdymą ir priežiūrą ir reguliavimo bei priežiūros pokyčių trečiosiose
           šalyse stebėseną. 2 lygio pagrindinių sandorio šalių atveju ESMA taip pat turi nuolat
           prižiūrėti, kaip tos pagrindinės sandorio šalys laikosi Reglamento (ES) Nr. 648/2012
           16 straipsnyje ir IV bei V antraštinėse dalyse nustatytų reikalavimų, be kita ko,
           tikrindama palyginamų reikalavimų laikymąsi, jei buvo pripažinta, kad jų laikomasi.
           Todėl tikslinga 1 ir 2 lygio pagrindinėms sandorio šalims taikyti skirtingus metinius
           mokesčius;
     (5)   šiame reglamente nustatyti pripažinimo ir metiniai mokesčiai turėtų padengti išlaidas,
           kurias ESMA, remdamasi savo patirtimi vykdant užduotis, susijusias su trečiųjų šalių
           pagrindinėmis sandorio šalimis ir kitais prižiūrimais subjektais, taip pat tikėtinomis
           išlaidomis, nurodytomis jos metiniame veikla grindžiamame biudžete, numato patirti
           nagrinėdama paraiškas dėl pripažinimo;
     (6)   su pripažintomis 1 lygio pagrindinėmis sandorio šalimis susijusios užduotys, kurias
           ESMA atlieka pagal Reglamentą (ES) Nr. 648/2012, bus iš esmės tokios pačios
           kiekvienos 1 lygio pagrindinės sandorio šalies atžvilgiu, nepriklausomai nuo jų
           dydžio. Todėl tikslinga, kad ESMA patirtos išlaidos, susijusios su pripažintomis 1
           lygio pagrindinėmis sandorio šalimis, būtų padengiamos kiekvienai pripažintai 1 lygio
           pagrindinei sandorio šaliai nustatant tokio paties dydžio metinį mokestį. Kiek tai susiję
           su pripažintomis 2 lygio pagrindinėmis sandorio šalimis, siekiant užtikrinti teisingą
           mokesčių paskirstymą, kuris tuo pat metu atspindėtų faktines administracines
           pastangas, kurias ESMA turi įdėti užduotims, susijusioms su kiekviena 2 lygio
           pagrindine sandorio šalimi, vykdyti, nustatant metinius mokesčius taip pat reikėtų
           atsižvelgti į 2 lygio pagrindinės sandorio šalies apyvartą;
     (7)   trečiųjų šalių pagrindinėms sandorio šalims taikomi metiniai mokesčiai už pirmuosius
           metus, kuriais jos pripažįstamos pagal Reglamento (ES) Nr. 648/2012 25 straipsnį,
           turėtų būti proporcingi metų, kurais ESMA atlieka su tomis pagrindinėmis sandorio
           šalimis susijusias užduotis pagal tą reglamentą, daliai. Tas pats principas turėtų būti
           taikomas tais metais, kuriais pagrindinė sandorio šalis, kuri buvo pripažinta 1 lygio
           pagrindine sandorio šalimi, pirmą kartą priskiriama prie 2 lygio pagrindinių sandorio
           šalių pagal to reglamento 25 straipsnio 5 dalį;

LT                                                14                                                   LT
 ---pagebreak---      (8)    siekiant užtikrinti, kad ESMA patirtos išlaidos, susijusios su pagal Reglamento (ES)
            Nr. 648/2012 25 straipsnį pateiktomis paraiškomis dėl pripažinimo, būtų
            finansuojamos laiku, pripažinimo mokesčiai ESMA turėtų būti sumokami prieš
            pradedant nagrinėti paraiškas dėl pripažinimo arba vertinti, ar 2 lygio pagrindinės
            sandorio šalys atitinka Reglamento (ES) Nr. 648/2012 25 straipsnio 2b dalyje
            nustatytus pripažinimo reikalavimus. Siekiant užtikrinti, kad išlaidos, kurias ESMA
            patiria vykdydama užduotis, susijusias su pripažintomis trečiųjų šalių pagrindinėmis
            sandorio šalimis, būtų finansuojamos laiku, metiniai mokesčiai turėtų būti mokami
            kalendorinių metų, su kuriais jie susiję, pradžioje. Metiniai mokesčiai pirmaisiais
            pripažinimo metais turėtų būti mokami netrukus po to, kai priimami sprendimai dėl
            pripažinimo;
     (9)    siekiant atgrasyti nuo pakartotinių ar nepagrįstų paraiškų, pripažinimo mokesčiai
            neturėtų būti kompensuojami tuo atveju, kai pareiškėjas atsiima savo paraišką.
            Kadangi administracinis darbas, kurį reikia atlikti, kai paraiška dėl pripažinimo yra
            atmetama, yra toks pat kaip ir tuo atveju, kai paraiška priimama, pripažinimo
            mokesčiai neturėtų būti kompensuojami, jei pripažinti atsisakoma;
     (10)   visos ESMA išlaidos, patirtos po Reglamento (ES) 2019/2099 įsigaliojimo, susijusios
            su trečiųjų šalių pagrindinėmis sandorio šalimis, kurios jau buvo pripažintos pagal
            Reglamento (ES) Nr. 648/2012 25 straipsnį iki [Leidinių biuro prašoma įrašyti šio
            reglamento įsigaliojimo datą], turėtų būti dengiamos mokesčiais. Todėl turėtų būti
            reikalaujama, kad tokios trečiųjų šalių pagrindinės sandorio šalys mokėtų tarpinį
            metinį mokestį už 2020 m. ir kiekvienus paskesnius metus, kol bus atlikta jų
            sisteminės svarbos peržiūra pagal Reglamento (ES) Nr. 648/2012 89 straipsnio 3c dalį;
     (11)   siekiant užtikrinti, kad įsigaliojus Reglamentui (ES) 2019/2099 ESMA būtų laiku ir
            tinkamai finansuojama, šis deleguotasis reglamentas turėtų įsigalioti skubos tvarka,
     PRIĖMĖ ŠĮ REGLAMENTĄ:
                                              I SKYRIUS

                                            MOKESČIAI

                                              1 straipsnis

                                        Pripažinimo mokesčiai
     1.      Trečiojoje šalyje įsteigta pagrindinė sandorio šalis, kuri kreipiasi dėl pripažinimo
             pagal Reglamento (ES) Nr. 648/2012 25 straipsnį, moka 50 000 EUR bazinį
             pripažinimo mokestį.
     2.      Trečiojoje šalyje įsteigta pagrindinė sandorio šalis moka 360 000 EUR papildomą
             pripažinimo mokestį, jei ESMA, remdamasi Reglamento (ES) Nr. 648/2012 25
             straipsnio 2a dalimi, nustato, kad pagrindinė sandorio šalis yra arba tikėtina, kad gali
             tapti sisteminės svarbos Sąjungos arba vienos ar kelių jos valstybių narių finansiniam
             stabilumui (toliau – 2 lygio pagrindinė sandorio šalis). 2 lygio pagrindinė sandorio
             šalis moka papildomą pripažinimo mokestį bet kuriuo iš šių atvejų:
             (a)   pagrindinė sandorio šalis kreipiasi dėl pripažinimo;
             (b)   pagrindinė sandorio šalis, kuri jau buvo pripažinta pagal Reglamento (ES)
                   Nr. 648/2012 25 straipsnio 2 dalį, ESMA atlikus peržiūrą pagal to reglamento
                   25 straipsnio 5 dalį nustatoma kaip 2 lygio pagrindinė sandorio šalis.

LT                                                 15                                                   LT
 ---pagebreak---                                            2 straipsnis

                                       Metiniai mokesčiai
     1.   Pripažinta pagrindinė sandorio šalis moka metinį mokestį.
     2.   Kai pagrindinę sandorio šalį ESMA pripažįsta pagal Reglamento (ES) Nr. 648/2012
          25 straipsnio 2 dalį (toliau – 1 lygio pagrindinė sandorio šalis), kiekvienai 1 lygio
          pagrindinei sandorio šaliai konkrečiais metais (n) taikomas metinis mokestis
          apskaičiuojamas taip: bendra metinio mokesčio suma lygiomis dalimis padalijama
          visoms 1 lygio pagrindinėms sandorio šalims, pripažintoms praėjusių metų (n-1)
          gruodžio 31 d.
          Taikant pirmą pastraipą, bendras metinis mokestis konkrečiais metais (n) yra į
          ESMA tų metų biudžetą įtrauktų išlaidų, susijusių su ESMA atliktinomis užduotimis
          visų pagal Reglamentą (ES) Nr. 648/2012 pripažintų 1 lygio pagrindinių sandorio
          šalių atžvilgiu, sąmata.
     3.   Kai pagrindinę sandorio šalį ESMA pripažįsta pagal Reglamento (ES) Nr. 648/2012
          25 straipsnio 2b dalį (toliau – 2 lygio pagrindinė sandorio šalis), konkrečiais metais
          (n) taikomas metinis mokestis apskaičiuojamas taip: bendra metinio mokesčio suma
          padalijama visoms 2 lygio pagrindinėms sandorio šalims, pripažintoms praėjusių
          metų (n-1) gruodžio 31 d., ir padauginama iš taikytino koeficiento, nustatyto pagal
          šio reglamento 4 straipsnį.
          Taikant pirmą pastraipą, bendras metinis mokestis konkrečiais metais (n) yra į
          ESMA tų metų biudžetą įtrauktų išlaidų, susijusių su ESMA atliktinomis užduotimis
          visų pagal Reglamentą (ES) Nr. 648/2012 pripažintų 2 lygio pagrindinių sandorio
          šalių atžvilgiu, sąmata.

                                           3 straipsnis

                            Metiniai mokesčiai pripažinimo metais
     1.   Tais metais, kuriais ESMA pripažįsta trečiosios šalies pagrindinę sandorio šalį pagal
          Reglamento (ES) Nr. 648/2012 25 straipsnį, metinis mokestis apskaičiuojamas taip:
          (a)   jeigu ESMA pagrindinę sandorio šalį pripažįsta 1 lygio pagrindine sandorio
                šalimi, metinis mokestis nustatomas kaip šio reglamento 1 straipsnio 1 dalyje
                nustatyto bazinio pripažinimo mokesčio dalis, apskaičiuota taikant šį santykį:
                    𝐾𝑎𝑙𝑒𝑛𝑑𝑜𝑟𝑖𝑛𝑖ų 𝑑𝑖𝑒𝑛ų 𝑛𝑢𝑜 𝑝𝑟𝑖𝑝𝑎ž𝑖𝑛𝑖𝑚𝑜 𝑑𝑖𝑒𝑛𝑜𝑠 𝑖𝑘𝑖 𝑔𝑟𝑢𝑜𝑑ž𝑖𝑜 31 𝑑. 𝑠𝑘𝑎𝑖č𝑖𝑢𝑠
                                    𝐾𝑎𝑙𝑒𝑛𝑑𝑜𝑟𝑖𝑛𝑖ų 𝑑𝑖𝑒𝑛ų 𝑚𝑒𝑡𝑢𝑜𝑠𝑒 𝑠𝑘𝑎𝑖č𝑖𝑢𝑠
          (b)   jeigu ESMA pagrindinę sandorio šalį pripažįsta 2 lygio pagrindine sandorio
                šalimi, metinis mokestis nustatomas kaip šio reglamento 1 straipsnio 2 dalyje
                nustatyto papildomo pripažinimo mokesčio dalis, apskaičiuota taikant šį
                santykį:
                    𝐾𝑎𝑙𝑒𝑛𝑑𝑜𝑟𝑖𝑛𝑖ų 𝑑𝑖𝑒𝑛ų 𝑛𝑢𝑜 𝑝𝑟𝑖𝑝𝑎ž𝑖𝑛𝑖𝑚𝑜 𝑑𝑖𝑒𝑛𝑜𝑠 𝑖𝑘𝑖 𝑔𝑟𝑢𝑜𝑑ž𝑖𝑜 31 𝑑. 𝑠𝑘𝑎𝑖č𝑖𝑢𝑠
                                    𝐾𝑎𝑙𝑒𝑛𝑑𝑜𝑟𝑖𝑛𝑖ų 𝑑𝑖𝑒𝑛ų 𝑚𝑒𝑡𝑢𝑜𝑠𝑒 𝑠𝑘𝑎𝑖č𝑖𝑢𝑠
     2.   Jeigu pagrindinė sandorio šalis sumokėjo tarpinį metinį mokestį pagal 9 straipsnį už
          metus, kuriais ta pagrindinė sandorio šalis pripažįstama 1 lygio pagrindine sandorio
          šalimi, metinis mokestis, apskaičiuotas pagal 1 dalies a punktą, nėra taikomas.

LT                                              16                                                 LT
 ---pagebreak---      3.   Jeigu pagrindinė sandorio šalis sumokėjo tarpinį metinį mokestį pagal 9 straipsnį
          arba metinį mokestį pagal 2 straipsnio 2 dalį už metus, kuriais ta pagrindinė sandorio
          šalis pripažįstama 2 lygio pagrindine sandorio šalimi, to mokesčio suma yra
          atskaitoma iš mokesčio, kuris turi būti sumokėtas pagal 1 dalies b punktą.

                                          4 straipsnis

                   2 lygio pagrindinėms sandorio šalims taikytina apyvarta
     1.   Vertintina 2 lygio pagrindinės sandorio šalies apyvarta yra jos pasaulinės pajamos,
          gautos teikiant tarpuskaitos paslaugas (narystės mokesčiai ir tarpuskaitos mokesčiai,
          atėmus sandorio sąnaudas) per paskutinius pagrindinės sandorio šalies finansinius
          metus.
          2 lygio pagrindinės sandorio šalys kasmet ESMA pateikia audituotus duomenis,
          kuriais patvirtinamos jų pasaulinės pajamos, sukauptos teikiant pirmoje pastraipoje
          nurodytas tarpuskaitos paslaugas. Audituoti duomenys pateikiami ESMA ne vėliau
          kaip kiekvienų metų rugsėjo 30 d. Dokumentai, kuriuose pateikiami audituoti
          duomenys, pateikiami finansinių paslaugų srityje įprasta kalba.
          Jei pirmoje pastraipoje nurodytos pajamos nurodomos ne eurais, o kita valiuta,
          ESMA jas konvertuoja į eurus, taikydama vidutinį užsienio valiutos keitimo į eurus
          kursą, taikytą laikotarpiu, kuriuo pajamos buvo užregistruotos. Tuo tikslu
          naudojamas Europos centrinio banko paskelbtas orientacinis užsienio valiutos
          keitimo į eurus kursas.
     2.   Remiantis konkrečių metų (n) apyvarta, nustatyta pagal 1 dalį, laikoma, kad
          pagrindinė sandorio šalis priklauso vienai iš šių grupių:
          (a)   1 grupei – metinė apyvarta mažesnė nei 600 mln. EUR;
          (b)   2 grupei – metinė apyvarta – 600 mln. EUR arba didesnė.
          1 grupės 2 lygio pagrindinei sandorio šaliai priskiriamas apyvartos koeficientas,
          lygus 1.
          2 grupės 2 lygio pagrindinei sandorio šaliai priskiriamas apyvartos koeficientas,
          lygus 1,2.
     3.   Visų pripažintų 2 lygio pagrindinių sandorio šalių bendras apyvartos koeficientas
          konkrečiais metais (n) yra visų 2 lygio pagrindinių sandorio šalių, kurias ESMA
          pripažino praėjusių metų (n-1) gruodžio 31 d., apyvartos koeficientų, nustatytų pagal
          2 dalį, suma.
     4.   Taikant 2 straipsnio 3 dalį 2 lygio pagrindinei sandorio šaliai konkrečiais metais (n)
          taikytinas koeficientas apskaičiuojamas taip: jos apyvartos koeficientas, nustatytas
          pagal 2 dalį, padalijamas iš visų pripažintų 2 lygio pagrindinių sandorio šalių bendro
          apyvartos koeficiento, nustatyto pagal 3 dalį.

LT                                             17                                                  LT
 ---pagebreak---                                                 II SKYRIUS

                                          MOKĖJIMO SĄLYGOS

                                                5 straipsnis

                                          Bendra mokėjimo tvarka
     1.    Visi mokesčiai mokami eurais.
     2.    Už pavėluotą mokėjimą skaičiuojami Reglamento (ES, Euratomas) 2018/10469 99
           straipsnyje nustatyti delspinigiai.
     3.    ESMA ir trečiųjų šalių pagrindinės sandorio šalys bendrauja elektroninėmis
           priemonėmis.

                                                6 straipsnis

                                       Pripažinimo mokesčių mokėjimas
     1.    Šio reglamento 1 straipsnio 1 dalyje numatytas bazinis pripažinimo mokestis
           mokamas, kai pagrindinė sandorio šalis pateikia paraišką dėl pripažinimo.
           Nukrypstant nuo pirmos pastraipos, jei tuo metu, kai pagrindinė sandorio šalis
           kreipiasi dėl pripažinimo, Komisija nėra priėmusi įgyvendinimo akto pagal
           Reglamento (ES) Nr. 648/2012 25 straipsnio 6 dalį trečiosios šalies, kurioje įsteigta
           pagrindinė sandorio šalis, atžvilgiu, bazinis pripažinimo mokestis sumokamas ne
           vėliau kaip tokio įgyvendinimo akto įsigaliojimo dieną.
     2.    Data, iki kurios turi būti sumokėtas šio reglamento 1 straipsnio 2 dalyje numatytas
           papildomas pripažinimo mokestis, nustatoma debetiniame dokumente, kurį ESMA
           išsiunčia pagrindinei sandorio šaliai, po to, kai pagrindinei sandorio šaliai
           nusiunčiamas ESMA prašymas pateikti papildomos informacijos, kad būtų galima
           įvertinti, ar pagrindinė sandorio šalis laikosi Reglamento (ES) Nr. 648/2012 25
           straipsnio 2b dalyje nustatytų reikalavimų. Mokėjimo data turi būti tokia, kad
           pagrindinė sandorio šalis mokėjimui atlikti turėtų bent 30 kalendorinių dienų,
           skaičiuojant nuo dienos, kurią ESMA pagrindinei sandorio šaliai nusiuntė debetinį
           dokumentą.
     3.    Pripažinimo mokesčiai nekompensuojami.

                                                7 straipsnis

                                        Metinių mokesčių mokėjimas
     1.    2 straipsnyje nurodyti metiniai mokesčiai už konkrečius metus (n) mokami ne vėliau
           kaip tų metų (n) kovo 31 d.
           ESMA debetinius dokumentus su nurodyta metinio mokesčio suma visoms
           pripažintoms trečiųjų šalių pagrindinėms sandorio šalims išsiunčia ne vėliau kaip
           metų (n) kovo 1 d.
     9
          OL L 193, 2018 7 30, p. 1.

LT                                                  18                                             LT
 ---pagebreak---      2.       3 straipsnyje numatyto metinio mokesčio suma pripažinimo metais ir data, iki kurios
              turi būti sumokėtas metinis mokestis, nurodoma debetiniame dokumente, kurį ESMA
              išsiunčia pagrindinei sandorio šaliai. Mokėjimo data turi būti tokia, kad pagrindinė
              sandorio šalis mokėjimui atlikti turėtų bent 30 kalendorinių dienų, skaičiuojant nuo
              dienos, kurią ESMA pagrindinei sandorio šaliai nusiuntė debetinį dokumentą.
     3.       Pagrindinės sandorio šalies sumokėti metiniai mokesčiai nekompensuojami.
                                             III SKYRIUS

                         Pereinamojo laikotarpio ir baigiamosios nuostatos

                                              8 straipsnis

                                Jau pateiktos paraiškos dėl pripažinimo
     1.       Jeigu trečiosios šalies pagrindinė sandorio šalis pateikė paraišką dėl pripažinimo iki
              [Leidinių biuro prašoma įrašyti šio reglamento įsigaliojimo datą], o ESMA dar
              nepriėmė sprendimo tą pagrindinę sandorio šalį pripažinti arba atsisakyti pripažinti,
              pagrindinė sandorio šalis 1 straipsnio 1 dalyje numatytą pripažinimo mokestį sumoka
              iki [Leidinių biuro prašoma įrašyti datą, kuri yra 30 kalendorinių dienų nuo šio
              reglamento įsigaliojimo].
     2.       Nukrypstant nuo 1 dalies, jei ESMA sustabdė trečiosios šalies pagrindinės sandorio
              šalies paraiškos dėl pripažinimo nagrinėjimą iki [Leidinių biuro prašoma įrašyti šio
              reglamento įsigaliojimo datą], pagrindinė sandorio šalis 1 straipsnio 1 dalyje
              numatytą pripažinimo mokestį sumoka iki mokėjimo dienos, nurodytos ESMA
              pagrindinei sandorio šaliai išsiųstame debetiniame dokumente, po to, kai jai
              pranešama, kad jos paraiškos nagrinėjimas nebėra sustabdytas. Mokėjimo data turi
              būti tokia, kad pagrindinė sandorio šalis mokėjimui atlikti turėtų bent 30
              kalendorinių dienų, skaičiuojant nuo dienos, kurią ESMA pagrindinei sandorio šaliai
              nusiuntė debetinį dokumentą.

                                              9 straipsnis

          Jau pripažintoms pagrindinėms sandorio šalims taikomas tarpinis metinis mokestis
     1.       Trečiosios šalies pagrindinė sandorio šalis, kurią šio reglamento įsigaliojimo metu
              ESMA pripažino pagal Reglamento (ES) Nr. 648/2012 25 straipsnį, moka tarpinį
              50 000 EUR metinį mokestį už 2020 m. ir kiekvienus paskesnius metus, kol pagal
              Reglamento (ES) Nr. 648/2012 89 straipsnio 3c dalį bus atlikta jos sisteminės
              svarbos peržiūra ir ji bus pripažinta pagal to reglamento 25 straipsnio 2 dalį arba 25
              straipsnio 2b dalį arba toks pripažinimas nebus suteiktas.
     2.       Tarpinis metinis mokestis už 2020 m. sumokamas per 30 kalendorinių dienų nuo šio
              reglamento įsigaliojimo. Tarpiniai metiniai mokesčiai už kitus metus (n) mokami ne
              vėliau kaip tų metų (n) kovo 31 d.

LT                                                 19                                                  LT
 ---pagebreak---                                               10 straipsnis

                                             Įsigaliojimas
     Šis reglamentas įsigalioja kitą dieną po jo paskelbimo Europos Sąjungos oficialiajame
     leidinyje.
     Šis reglamentas privalomas visas ir tiesiogiai taikomas visose valstybėse narėse.
     Priimta Briuselyje 2020 07 14

                                                 Komisijos vardu
                                                 Pirmininkė
                                                 Ursula VON DER LEYEN

LT                                                 20                                        LT